《和春雪》
宋代·吕陶

岁改春将半，春寒雪又飞。积阴殊未散，生气一何微。

忽坠千寻险，偏增百仞巍。密难沾暖席，冷易袭征衣。

凭仗凄风助，迟留煦景归。聚来难得势，消去乃知几。

众喜匀萌润，私忧气候违。方当乘太蔟，慎勿掩灵威。

尺地惟书异，丰年可免饥。持言问真宰，天道是耶非。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。